Гюрга Пинджурова
Гюрга Гюрова Пинджурова е българска оперна и народна певица.

Биография 
Родена е на 18 април 1895 г. в град Трън. Тя е била шестото дете на Гюро Майстора, известен тогава трънски дюлгерин. Като всяка надарена певица, Гюрга започва да пее още от дете песните на своята майка. „След смъртта на баща ми – разказва тя – майка ни тръгна на работа по чужди къщи и ниви. Лятно време винаги ме водеше на жътва. Оттогава помня жътварските песни и най-вече хубавата песен „Бае, пладне дойде“.

В прогимназиалните класове учителите обръщат внимание на малката народна певица. Така Гюрга Пинджурова стига до Държавното музикално училище в София през 1917 г. Там тя учи при голямата наша певица Христина Морфова. По-късно, като държавна стипендиантка, Пинджурова завършва оперно пеене в Пражката консерватория.

Завърнала се в България, Гюрга Пинджурова започва усилена концертна дейност. Учителства няколко години в своя роден край и от 1934 г. става редовна сътрудничка на Радио „София“.

През януари 1921 г. изнася първия си концерт в България, като изпълнява арии из опери и разработки на народни песни. Учителка е по пеене с известни прекъсвания през периода 1923 – 1938 г. в София, Трън и някои трънски села.

Сътрудничи на детския отдел на Радио София. Прави първите си грамофонни записи на арии, художествени и народни песни. През 1936 г. за кратко е хористка в хора на Софийската народна опера. От 1938 г. пее на живо народни песни по Радио София. През 1939 г. се появяват първите ѝ плочи с народни песни. Развива богата концертна дейност и става една от най-популярните изпълнителки на народни песни в България.

Със своя дълбок и емоционален глас, с вярното чувство към народната песен, с умението да внася нещо свое, Гюрга Пинджурова се утвърждава като една от най-добрите изпълнителки на народни песни. Наред с традиционния фолклор, записва и песни, като партизанската „Хей, поле широко“.

Умира на 10 ноември 1971 г. в София.

Дискография

Дългосвирещи плочи 
 Български народни песни, изп. Гюрга Пинджурова – 199
 Гюрга Пинджурова – ВНА 1113

Аудиокасети 
 Гюрга Пинджурова – Непресъхващи извори – ВНМС 7643

Плочи на 78 оборота 
 Рада носи кован колан / Гугутка гука в усои – изд. номер 1180
 Град градила бела Неда / Чича рече да ме жени – изд. номер 1181
 Омиле ми, Ягодо / Аз ти постилам шарени черги – изд. номер 1779

Награди и отличия 
 През 1951 г. получава Димитровска награда.
 За заслугите ѝ към народната музика през 1969 г. Гюрга Пинджурова е удостоена със званието „народен артист“.

Памет 

 През 1994 и 1995 г. в родния ѝ град се провежда Национален песенен конкурс „С песните на Гюрга Пинджурова“.
 Общинският читалищен дом в града носи името на Гюрга Пинджурова.

Популярни песни

Външни препратки 
 Омиле ми, Ягодо в You Tube

Български оперни певици
Певци от Шопската фолклорна област
Български учители
Носители на Димитровска награда
Родени в Трън
Починали в София